**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно упражняването на правомощието за приемане на делегирани актове, предоставено на Комисията съгласно Регламент (ЕС) 2015/936 на Европейския парламент и на Съвета от 9 юни 2015 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Съюза за вноса**

I. Въведение

През 2015 г. Европейският съюз (ЕС) прие Регламент (ЕС) 2015/936 на Европейския парламент и на Съвета от 9 юни 2015 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Съюза за вноса[[1]](#footnote-1) (наричан по-нататък „Регламента на ЕС“).

Регламентът на ЕС е преработен текст на Регламент (ЕО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса, като той е бил неколкократно съществено изменян и предвижда разпоредби за надзорните и предпазните мерки във връзка с текстилните продукти с произход от ограничен брой трети страни и разпоредби за годишни количествени ограничения за някои текстилни продукти с произход от Корейската народнодемократична република. В края на всяка календарна година се приема регламент за изпълнение на Комисията, в който се определят правилата за управление и разпределение на текстилните квоти.

Поради ядрените опити в Корейската народнодемократична република Съветът за сигурност на ООН прие Резолюция 2375 (2017) на 11 септември 2017 г., която бе транспонирана в законодателството на ЕС[[2]](#footnote-2). След приемането на тези изменения член 16з от Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007, изменен с Регламент (ЕС) 2017/1836 на Съвета от 10 октомври 2017 г. за изменение на Регламент (ЕС) 2017/1509 за ограничителни мерки срещу Корейската народнодемократична република, гласи: *Забраняват се вносът, закупуването или трансферът, пряко или непряко, от КНДР на текстилни изделия, […], независимо от това дали са с произход от КНДР.* Докато тази забрана е в сила, съответните разпоредби от Регламента на ЕС не се прилагат.

II. Правно основание

В съответствие с член 31, параграф 2 от Регламент (ЕС) 2015/936 на Европейския парламент и на Съвета от 9 юни 2015 г. Комисията изготвя доклад, който се представя на Съвета и Европейския парламент във връзка с делегирането на правомощия.

III. Упражняване на делегирането

Съгласно Регламента на ЕС се предоставят правомощия на Комисията с оглед на прилагането на някои от разпоредбите от същия регламент, и по-конкретно:

* по отношение на определянето на годишните количествени ограничения за текстилните продукти по приложение ІV към Регламента на ЕС и с произход от третите страни, посочени в него;
* по отношение на адаптирането на приложения ІІІ и ІV към Регламента на ЕС, ако се установят проблеми във връзка с ефективното им действие;
* по отношение на измененията на приложенията към Регламента на ЕС при промяна на правилата за вноса, предвиждайки, че стоките могат да се пускат в свободно обращение само при представяне на разрешение за внос, чието издаване подлежи на ограничения;
* по отношение на измененията на приложенията към Регламента на ЕС с оглед на сключването, изменението или изтичането на срока на действие на споразуменията или договореностите с трети страни, както и измененията на правната уредба на Съюза в областта на статистиката, митническите режими или общите правила за внос.

След 20 февруари 2014 г. Комисията прие само един делегиран акт: *Делегиран регламент (ЕС) 2018/173 на Комисията от 29 ноември 2017 г. за изменение на Регламент (ЕС) 2015/936 на Европейския парламент и на Съвета по отношение на актуализиране на кодовете по Комбинираната номенклатура, изброени в приложение I към същия регламент[[3]](#footnote-3).* Посоченият делегиран регламент беше приет, за да може Регламентът на ЕС да се приведе в съответствие от техническа гледна точка с Регламент за изпълнение (ЕС) 2016/1821 на Комисията от 6 октомври 2016 г. за изменение на приложение І към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа. Това адаптиране от техническа гледна точка не доведе до никакви съществени изменения.

IV. Заключения

Комисията приканва Европейския парламент и Съвета да разгледат настоящия доклад в контекста на надлежното упражняване от страна на Комисията на правомощията, делегирани с Регламента на ЕС.

1. OВ L 160, 25.6.2015 г. [↑](#footnote-ref-1)
2. С приемането на Регламент (ЕС) 2017/1836 на Съвета от 10 октомври 2017 г. за изменение на Регламент (ЕС) 2017/1509 за ограничителни мерки срещу Корейската народнодемократична република, с който се измени Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007. [↑](#footnote-ref-2)
3. OВ L 32, 6.2.2018 г., стр. 12. [↑](#footnote-ref-3)